
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Sandra Vētra, 
Komisijas locekļi Ilga Ozoliņa kā patērētāju interešu pārstāve un Ilona Leimane kā komersantu interešu pārstāve, izskatīja rakstveida procesā strīdu starp patērētāju un sabiedrību par iegādātiem apaviem.
No lietas materiāliem izriet, ka patērētājs 2025. gada 25. augustā sabiedrības veikalā iegādājās jaunus apavus par 71,97 EUR. Jau aptuveni divu mēnešu laikā pēc iegādes patērētājs konstatēja apavu neatbilstību līguma noteikumiem, proti, apavu papēža iekšējā daļā bija izteikts materiāla nodilums, kas radīja diskomfortu lietošanas laikā un ietekmēja apavu estētisko izskatu. 2025. gada 25. oktobrī patērētājs vērsās pie sabiedrības ar rakstveida prasījumu, lūdzot apavus apmainīt vai atmaksāt par tiem samaksāto naudas summu. Sabiedrība patērētāja prasību noraidīja, norādot, ka konstatētais nodilums ir radies mehāniskas iedarbības rezultātā un nav uzskatāms par ražošanas defektu. Patērētājs vēlas veikt preces maiņu vai naudas atmaksu.
Sabiedrība lietā ir sniegusi skaidrojumu, kurā norāda, ka, veicot apavu vizuālo pārbaudi, ražošanas tehnoloģijas nepilnības netika konstatētas, savukārt bojājumi apavu papēža iekšpusē, sabiedrības ieskatā, ir raksturīgi mehāniskam nodilumam un var būt saistīti ar individuālām pēdas īpatnībām vai apavu lietošanas paradumiem. Līdz ar to sabiedrība uzskata, ka apavi piegādes brīdī bija līguma noteikumiem atbilstoši, un atsakās apmierināt patērētāja prasību.
Komisija, izvērtējot lietā esošos materiālus, iesniegtās fotogrāfijas, secina, ka apavi ir valkāti divus mēnešus, labā vizuālā stāvoklī, tomēr, neskatoties uz to, ir izveidojušies caurumi apavu oderē kapes daļā. Komisijas ieskatā, tik īsā periodā apavu oderei nevajadzētu izdilt. Ņemot vērā, ka apavi ir vizuālā labā stāvoklī, kas liecina, ka tie ir kopti un nav valkāti katru dienu, tad šāds auduma plīsums skaidrojams ar nekvalitatīva materiāla izvēli oderes daļā.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. 
 No PTAL 14.panta pirmās daļas izriet, ka prece ir līguma noteikumiem neatbilstoša, ja tā neatbilst solītajai kvalitātei un nav derīga mērķim, kādam patērētājs preci izvēlējies, 
Savukārt, atbilstoši PTAL 28. panta otrajai daļai, patērētājam ir tiesības pieprasīt, lai pārdevējs veic preces maiņu, ja iegādātā prece ir līguma noteikumiem neatbilstoša.
No lietā esošajiem dokumentiem secināms, ka iegādātie apavi bija līguma noteikumiem neatbilstoši, jo apavu oderē izmantots neatbilstošs materiāls, kurā īsā laika periodā ir izveidojušies caurumi.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 14.panta pirmo, 28.panta otro daļu,

nolemj:

apmierināt patērētāja prasību.
Sabiedrībai apmainīt apavus pret līguma noteikumiem atbilstošiem.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							Sandra Vētra

